Vibeke Peschardt (RV), 1998-06-11:
Jeg kunne jo fristes til at spørge fru Aase Madsen, hvem hun troede ville købe aktierne sådan lige med det samme.
Men sagen her drejer sig om SV-loven, og vi er nu ved at være ved vejs ende i den proces, der blev sat i gang for 3 år siden med opsplitningen af DSB.
Den kæmpestore statsvirksomhed, som vi har kendt med 20.000 ansatte, er nu delt op, rederiet er blevet til ScandLines, skinnerne er blevet Banestyrelsens, og fremover skal man betale for at køre på skinnerne, S-togene bliver gjort til et aktieselskab, og det, der er tilbage af DSB, er IC3-Divisionen, regionaltogene, den kommende Øresundsbane, og hvad der ellers er af baner, og så er det DSB Gods.
Den lovgivning, vi har liggende foran os, er rammen om det kommende DSB, der skal fungere på nogle helt andre vilkår; der skal konkurrence på skinnerne.
15 pct. af den tilbageblevne virksomhed, som er togdrift, kan udbydes fra 1999.
Vi ved endnu ikke, hvad det er, der vil blive udbudt.
Der står også direkte i lovforslaget, at DSB fremover skal drives efter forretningsmæssige principper.
Ud fra det har man så konstrueret en selskabslignende virksomhed, der på den ene side skal fungere som et rigtigt aktieselskab med næsten alt, hvad dertil hører: Der skal betales selskabsskat, der kan afskrives på materiel, det drejer sig om lånemuligheder, osv.
DSB skal også fremover betale ejendomsskat af sine bygninger, og man skal aflevere et anseligt beløb til staten for at overtage aktiverne.
På den anden side er DSB så underlagt offentlighed, hvad angår de opgaver, som er offentlige, og som stadig modtager offentlige tilskud.
Offentlighedsloven gælder, og man har fundet anledning til at præcisere i lovteksten, at også Folketingets Ombudsmand kan gå ind og tage de sager op, der bliver rejst.
Den økonomiske side af sagen med selve opsplitningen er klaret med lovforslaget her, men der er helt klart andre behov for investeringer af både den ene og den anden art, som vil blive bragt frem på et senere tidspunkt, nemlig ved de rammeaftaleforhandlinger, der skal finde sted til efteråret. Her skal der følges op på investeringsprogrammerne. Hvad der er nået på investeringerne indtil nu i 1990'erne, er for mig at se ret fantastisk, hvis man kigger på, hvor lidt der skete i 1970'erne og 1980'erne, i hvert fald i 1980'erne.
Og hvis jeg skal nævne sådan i flæng, er København-Ringsted-anlægget det, der ligger først for.
Der står også i regeringsgrundlaget - det har nu ikke meget med det her at gøre - at der skal træffes en principbeslutning om Femern; det tror jeg vi kommer ind på senere i dag ved et andet lovforslag.
Der er også nogle, der godt kunne tænke sig at genoprette nogle togforbindelser, jeg tænker også her lidt fremad på det, vi skal igennem senere i dag, nemlig Gedser-Berlin, og der er hele problematikken med privatbanerne.
Når jeg nævner det her, er det, fordi det er investeringer - og jeg ønsker at støtte nogle af dem - som jeg gerne så puttet ind i rammeaftalerne, der kommer her til efteråret.
Vi har i en tidligere rammeaftale været med til at beslutte, at S-togsdivisionen skulle gøres til et aktieselskab. Sådan som lovforslaget er skrevet nu, sådan som jeg husker fra dengang, vi sagde ja til det, var begrundelsen jo, at så kunne man lånefinansiere de 120 S-tog, der nu er blevet købt og bliver leveret successivt.
Men sådan som jeg ser lovforslaget, er det ikke længere lånemuligheden som sådan der er en begrundelse for at lave S-togsdivisionen om til et aktieselskab.
Man kan sige, at der er lavet en aftale,
og den står vi sådan set bag; det er ikke det, jeg vil diskutere.
Jeg vil godt rejse et andet spørgsmål, nemlig:
Hvorfor laver man så DSB's S-togsdivision om til et aktieselskab?
Jeg har jo den tanke, at det gør man, fordi - og det er lidt inspireret af noget, jeg har tænkt, og noget, jeg også hørte på høringen om minimetroen i går - man kunne jo godt forestille sig hele hovedstadens trafik med HT, S-togene, metroen osv. lagt ind i et særligt selskab.
Det har heller ikke noget med sagen at gøre, men jeg tror, at det er ét af de spor, der kan være lagt ud her.
Det væsentligste er jo, at processen er tilendebragt, og jeg synes, at det tegner godt for fremtiden for den stadig væk store virksomhed, og vi vil bare give DSB og alle de øvrige interessenter i det her nogle gode ord med på vejen.